Dasturchilar mobil telefonlardagi GPS’ning aniqligini 100 barobar oshirishdi

Bir necha arzon antennalar to‘plami va maxsus GRID algoritmi yordamida mobil telefonlardagi GPS-signal qabul qilgichlarning aniqligi 100 barobar yaxshilandi. Bu haqda “RIA Novosti” xabar bermoqda.

Ma’lum bo‘lishicha, bunday aniqlikka so‘nggi olti yildan beri Samsung bilan ish olib borayotgan xalqaro tadqiqotchilar guruhi erishgan – o‘ta aniq ishlaydigan GPS-qurilmalar virtual borliq shlemlari va avtomobilni avtomatik boshqarish tizimlari uchun zarur edi.
Qayd etishlaricha, sun’iy yo‘ldosh ma’lumotlari asosida qurilma egasining nafaqat aynan qayerda turganini, balki fazaviy signal ko‘chishlari yordamida uning holatiga ham aniqlik kirita oladigan GPS-antennalardan ko‘pdan beri geologik tadqiqotlar va harbiy uskunalarda foydalanilardi.
Biroq ularning hajmi juda kattaligi, signalni qayta ishlash tizimi haddan tashqari murakkab ekanligi sabab bu texnologiyalarni mobil telefon yoki virtual borliq shlemlariga sig‘dirish imkoni yo‘q edi. Biroq, Samsung bilan hamkorlik qilayotgan tadqiqotchilar buning imkonini topishdi.
Hozirgi vaqtda tadqiqotchilar Samsung muhandislari bilan hamkorlikda antennalarni yanada kichiklashtirish va ularni mikrochiplarga integratsiya qilish ustida ish olib borishmoqda.